Document ID: /roh_data/filtered/fineweb-2-filterrobots_roh.jsonl.gz/30754

Enfin l’emna proxima duai esser en funcziun in segund sistem d’alarm che mesira il livel da la Bondasca e bada uschia sch'i dat ina nova bova che vegn vers Bondo. Quai ha ditg Martin Keiser da l’Uffizi da guaud e privels da la natira envers radio SRF.
Temp d’alarm pli lung
Il segund sistem d’alarm vegn plazzà entasum la Val Bondasca. Quai ha per consequenza ch'il temp d’alarm vegn prolungà dad ussa 2 minutas sin 4 minutas. Quai era tar trid’aura u la notg. Il temp d’alarm è impurtant per pudair lavurar en il batschigl da tschiffada a Bondo. Quel sto vegnir rumì uschè svelt sco pussaivel dals radund 400’000 meters cubic material da las bovas ch’i ha dà enfin ussa. Cun il segund sistem d’alarm han ins damai 4 minutas peda per evacuar per exempel lavurants ord il batschigl en cas dad ina ulteriura bova.
Ils responsabels speran ch'il sistem nov saja en funcziun l’emna proxima. Sch'ins po lura era avrir la via chantunala durant la notg u per exempel far lavurs da rumida durant la notg, decida lura il stab directiv da la vischnanca, ha ditg Keiser.
RR actualitad 07:00